বিকল Whatsapp Web! স্ক্রল সমস্যায় জর্জরিত লাখো ইউজার

ওয়েব ডেস্ক: হোয়াটসঅ্যাপ (Whatsapp) আজকাল শুধুমাত্র চ্যাটিং অ্যাপ নয়, এটি আমাদের জীবনের এক অবিচ্ছেদ্য অঙ্গ হয়ে দাঁড়িয়েছে। কথোপকথন থেকে ভয়েস ও ভিডিও কলিং, কর্মক্ষেত্রের গ্রুপ থেকে পেমেন্ট- সবকিছুতেই আজকাল এই প্ল্যাটফর্মের ব্যবহার বহুল। তাই হোয়াটসঅ্যাপ বিকল হয়ে পড়লে সমস্যার সম্মুখীন হন অনেকেই। সপ্তাহের দ্বিতীয় দিনেই ঘটল এমন ঘটনা। কম্পিউটারে হোয়াটসঅ্যাপ লগ-ইন করতে গিয়ে সমস্যায় পড়ছেন অনেক ব্যবহারকারী।

মঙ্গলবার সকাল থেকেই হোয়াটসঅ্যাপ ওয়েব (Whatsapp Web) ব্যবহারকারীদের মধ্যে একটি নতুন প্রযুক্তিগত সমস্যা দেখা দিচ্ছে। বহু ব্যবহারকারী জানাচ্ছেন যে, কম্পিউটারে হোয়াটসঅ্যাপ লগ-ইন করার পর চ্যাট তালিকায় উপরে বা নিচে স্ক্রল (Whatsapp Web Scrolling Problem) করতে পারছেন না অনেকেই। ফলে পুরানো বা নতুন ম্যাসেজ দেখতে গিয়ে বারবার সমস্যার মধ্যে পড়ছেন অনেকেই।

আরও পড়ুন: নস্টালজিয়া ফেরাল ফেসবুক! পুরানো ফিচার মিলবে হাতের কাছেই

গত কয়েক ঘণ্টায় একাধিক হোয়াটসঅ্যাপ ব্যবহারকারী সোশ্যাল মিডিয়ায় তাঁদের ভোগান্তির কথা জানিয়েছেন। এক ব্যবহারকারী লিখেছেন, ‘হোয়াটসঅ্যাপ ওয়েবে কি সমস্যা হচ্ছে? আমি উপরে বা নিচে স্ক্রল করতে পারছি না।” শুধু স্ক্রলিংয়ের সমস্যা নয়, অন্য অনেকেই হোয়াটসঅ্যাপ ওয়েব স্লো কাজ করতে বলেও অভিযোগ তুলেছেন। এক ব্যবহারকারী সোশ্যাল মিডিয়ায় লিখেছেন, “শুধু স্ক্রলিং নয়, হোয়াটসঅ্যাপ ওয়েব অন্য চ্যাট প্ল্যাটফর্মের তুলনায় অনেক স্লো। ছবি লোড হতে সময় অনেকটা লাগছে।”

এর আগে গতকাল অনেক ব্যবহারকারী জানিয়েছিলেন যে, হোয়াটসঅ্যাপ ওয়েব লগ-আউটের পর সেই অ্যাকাউন্ট আবার কম্পিউটারে লিঙ্ক করা যাচ্ছে না। তবে এই বিষয়ে এখনও পর্যন্ত হোয়াটসঅ্যাপ কর্তৃপক্ষ এই বিষয়ে কোনও অফিসিয়াল বিবৃতি প্রকাশ করেনি।